Cickányormányos-félék
A cickányormányos-félék (Apionidae) az ormáynosalkatú bogarak (Curculionidea) közé tartozó, számos fajt számláló bogárcsalád. A család fajai között számos mezőgazdasági kártevő található. Magyarországon egyetlen fajuk sem védett.

Nevüket keskeny, gyakran elhegyesedő végű, cickányokéhoz hasonló ormányukról kapták.

Elterjedésük
A család fajai az egész Földön elterjedtek, legtöbb képviselőjük a trópusi területek lakója. Világszerte mintegy 1900 leírt fajuk él, melyből Európában 308, Magyarországon 130 fordul elő.

Megjelenésük
A család tagjai apró termetű bogarak, a magyarországi fajok csak kivételes esetben haladják meg a 4 mm-es testhosszt. Testük körte alakú, hátrafelé kiszélesedő, előrefelé elkarcsúsodó. Ormányuk általában a fej hosszával megegyező hosszúságú, előfordulnak azonban lényegesen hosszabb ormányú fajok is. Bunkós csápjuk nem térdes, a csápbunkó 3 ízű. Testüket általában lesimuló szőrzet vagy pikkelyszőrzet fedi, színezetük általában fémes fényű vagy fekete, esetleg vöröses, vagy barna.

Lárváik kukac típusúak, lábatlanok, erősen görbültek.

Életmódjuk
Mindegyik fajuk növényi táplálkozású, a legtöbb faj pillangósvirágúakon (Fabaceae) vagy fészkesvirágú növényeken (Asteraceae) él. Fás szárú növényeken csak kevés fajuk táplálkozik. Tojásaikat a nőstények a tápnövénybe rakják, a lárvák a növény szöveteiben fejlődnek, legtöbbjük ott is bábozódik. A legtöbb fajnál az imágók, másoknál a kifejlett lárvák telelnek át.

Rendszerezésük

A korábbi irodalmak az összes (Magyarországon előforduló) fajt az Apion nembe sorolták. A csoport revíziója után morfológiai sajátosságok illetve a tápnövények alapján a hazai fajok ma 32 önálló genuszba tartoznak.

Egyes rendszertanok vitatják a csoport önálló családi rangját és a füzényormányos-félékkel (Nanophyidae) együtt a pálcaormányos-félék (Brentidae) családjába sorolják alcsaládi rangra süllyesztve a taxont.

Magyarországi nemek és jelentősebb fajok
Apionini Schönherr, 1823
Apion Herbst, 1797
vörös cickányormányos (Apion frumentarium) (Linné, 1758)
Aplemonini Kissinger, 1968
Aizobius Alonso-Zarazaga, 1990
Helianthemapion Wagner, 1930
Perapion Wagner, 1907
sóska-cickányormányos (Perapion violaceum) (Kirby, 1808)
Phrissotrichum Schilsky, 1901
Pseudoperapion Wagner, 1930
Pseudostenapion Wagner, 1930
Aspidapiini Alonso-Zarazaga, 1990
Alocentron Schilsky, 1901
mályva-cickányormányos (Alocentron curvirostre) (Gyllenhal, 1833)
Aspidapion Schilsky, 1901
Ceratapiini Alonso-Zarazaga, 1990
Acentrotypus Alonso-Zarazaga, 1990
Ceratapion Schilsky, 1901
Diplapion Reitter, 1916
Omphalapion Schilsky, 1901
Taphrotopium Reitter, 1916
Exapiini Alonso-Zarazaga, 1990
Exapion Bedel, 1887
Ixapiini Alonso-Zarazaga, 1990
Ixapion Roudier & Tempère, 1973
fagyöngy-cickányormányos (Ixapion variegatum) (Wencker, 1864)
Trichopterapion Wagner, 1930
gyertyánmag-cickányormányos (Trichopterapion holosericeum) (Gyllenhal, 1833)
Kalcapiini Alonso-Zarazaga, 1990
Kalcapion Schilsky, 1906
Melanapion Wagner, 1930
Squamapion Bokor, 1923
Taeniapion Schilsky, 1906
Malvapiini Alonso-Zarazaga, 1990
Malvapion A. Hoffmann, 1958
Pseudapion Schilsky, 1906
Rhopalapion Schilsky, 1906
mályvamag-cickányormányos (Rhopalapion longirostre) (Olivier, 1807)
Oxystomatini Alonso-Zarazaga, 1990
Catapion Schilsky, 1906
vöröshereszár-cickányormányos (Catapion seniculus) (Kirby, 1808)
Cyanapion Bokor, 1923
Eutrichapion Reitter, 1916
bükköny-cickányormányos (Eutrichapion viciae) (Paykull, 1800)
Hemitrichapion Voss, 1959
baltacím-cickányormányos (Hemitrichapion reflexum) (Gyllenhal, 1833)
Holotrichapion Györffy, 1956
borsó-cickányormányos (Holotrichapion pisi) (Fabricius, 1801)
Loborhynchapion Györffy, 1956
Mesotrichapion Györffy, 1956
Oryxolaemus Alonso-Zarazaga, 1990
Oxystoma Duméril, 1805
Pirapion Reitter, 1916
Ischnopterapion Bokor, 1923
vöröshererügy-cickányormányos (Ischnopterapion virens) (Herbst, 1797)
Protopirapion Alonso-Zarazaga, 1990
Stenopterapion Bokor, 1923
somkóró-cickányormányos (Stenopterapion meliloti) (Kirby, 1808)
lucernaszár-cickányormányos (Stenopterapion tenue) (Kirby, 1808)
Synapion Schilsky, 1902
Betulapion Ehret, 1994
Piezotrachelini Voss, 1959
Protapion Schilsky, 1908
vörösheremag-cickányormányos (Protapion apricans) (Herbst, 1797)
virágrontó-cickányormányos (Protapion assimile) (Kirby, 1808)
lóheremag-cickányormányos (Protapion dissimile) (Germar, 1817)
fehérheremag-cickányormányos (Protapion fulvipes) (Geoffroy, 1785)
kis cickányormányos (Protapion nigritarse) (Kirby, 1808)
vörösherevirág-cickányormányos (Protapion trifolii) (Linné, 1768)
tarkalábú lóhere-cickányormányos (Protapion dvaripes) (Germar, 1817)
Pseudoprotapion Ehret, 1990

Források

Rovarcsaládok
Rovaralcsaládok